
Hatásvizsgálat 
Készült a Budapest főváros rendezési szabályzatáról szóló ../2026. (….) önkormányzati rendelethez 
A magyar építészetről szóló 2023. évi C. törvény (továbbiakban: Méptv.) 225. § (10) bekezdés 1. pont szerint felhatalmazást kapott a Fővárosi Önkormányzat, hogy rendeletben állapítsa meg a fővárosi rendezési szabályzatát.
A Méptv. 16. § 51. pont értelmében a fővárosi rendezési szabályzat: a fővárosban a településrendezés és az építés kerületi és fővárosi szintű összehangolt rendjének biztosítása érdekében kiadott fővárosi önkormányzati rendelet, amely telekalakítási és építésjogi szabályozási elemeket nem tartalmaz.
A Méptv. 22. § (4) bekezdés alapján a fővárosi rendezési szabályzat keretszabályokat rögzít, amely építési jogot nem keletkeztet.
A Méptv. 79. § szerint a Fővárosi Önkormányzat közgyűlése településfejlesztési tervet és fővárosi rendezési szabályzatot fogad el, amely a főváros teljes közigazgatási területére készül. A fővárosi rendezési szabályzat településrendezési tervnek minősül. A településfejlesztési terv és a településrendezési terv együttesen a helyi önkormányzat településterve. A településrendezési terv csak a településfejlesztési tervvel összhangban készülhet.
A Méptv. 82. § értelmében a fővárosban a településrendezés és az építés összehangolt rendjének biztosítása érdekében a fővárosi rendezési szabályzat állapítja meg
a) a főváros teljes közigazgatási területére a beépítésre szánt és a beépítésre nem szánt területek használatának általános jellegét,
b) az a) pont szerinti területi egységekre vonatkozóan alkalmazható szintterületi átlagértéket,
c) az a) pont szerinti területi egységek közül a nagyvárosias lakóterületre, a településközponti vegyes területre és az intézményi vegyes területre vonatkozóan a kerületi építési szabályzatban alkalmazható legnagyobb beépítési magasságot, és
d) a fővárosi műszaki infrastruktúra elemek területbiztosítását.
A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (továbbiakban Korm. rendelet) további részletszabályokat és a terv egyeztetési eljárásának szabályait is tartalmazza.
A Korm. rendelet 22. § szerint a fővárosi fejlesztési tervben meghatározott településfejlesztési célok megvalósítása érdekében, azzal összhangban fővárosi rendezési szabályzat készül. ​
A fővárosi rendezési szabályzat a következőket tartalmazhatja:
a) a főváros teljes közigazgatási területére a beépítésre szánt és a beépítésre nem szánt területek használatának általános jellegét,
b) az a) pont szerinti területi egységek közül az építési övezetekre és a különleges beépítésre nem szánt övezetekre vonatkozóan alkalmazható szintterületi átlagértéket,
c) az a) pont szerinti területi egységek közül a nagyvárosias lakóterületre, a településközponti vegyes területre és az intézményi vegyes területre vonatkozóan a kerületi építési szabályzatban alkalmazható legnagyobb beépítési magasságot és
d) a fővárosi műszaki infrastruktúra elemek területbiztosítását.
A településterv meg kell, hogy feleljen a magasabb rendű terveknek, így a Magyarország és egyes kiemelt térségeinek területrendezési tervéről szóló 2018. évi CXXXIX. törvénynek is. 
A jogszabály megalkotásának szükségessége, a jogalkotás elmaradásának várható következményei:
A Méptv. 229. § (3) bekezdés alapján a 2021. június 30-ig elkészített fővárosi településfejlesztési koncepció, stratégia és településrendezési eszköz – a kerületi településtervek 2027. június 30-ig történő elkészítése érdekében – 2025. december 31-ig maradhat hatályban, így az új fővárosi településterv jóváhagyása szükséges. A rendelet megalkotásának elmaradása korlátozza a fővárosi kerületek tervezett fejlesztési szándékainak megvalósítását, az új kerületi településtervek 2027. június 30-ig történő elkészítését.
 A tervezett jogszabály társadalmi, gazdasági, költségvetési hatásai:
A rendeletnek közvetlen társadalmi, gazdasági és költségvetési hatása nincsen, mivel az telekalakítási és építésjogi szabályokat nem tartalmaz. A társadalomra a gazdaságra gyakorolt hatása a kerületi építési szabályzatok készítése jóváhagyása során várható, amelyek megalapozzák az egyes területek fejlesztésének építésjogi kereteit. 
A gazdaság szereplői előtt megnyílik az út a fejlesztési szándékaik megvalósítására, új munkahelyek jönnek létre, jelentősen nő a lakosság foglalkoztatottsága, hozzájárulva az ország gazdasági szerepének növeléséhez. 
A tervezett jogszabály környezeti és egészségügyi következményei, adminisztratív terheket befolyásoló hatásai:
A rendelet a lehetőségeinek keretei között különös hangsúlyt fektet az erdő-, zöld- és természetközeli területek védelmére, a lakóterületek humánus, zöldfelületekben gazdag egészséges lakókörnyezet kialakítására, ugyanakkor az alulhasznosított területek minőségi, zöldfelületekben gazdag fejlesztését is támogatja. A megalkotását követően készülő kerületi építési szabályzatokban megalapozott, új beruházások megvalósulásán keresztül éri el alapvető célját a természeti és épített környezet minőségének javítását. 
A rendelet megalkotása során kiemelt figyelmet kapott a biológiai aktivitásérték növelése. A közlekedési beavatkozások, az infrastruktúra hálózatok kialakítása, fejlesztése révén várhatóan csökken a zaj- és levegőszennyezés, ami hozzájárul az egészségesebb tisztább környezet alakításához. 
A rendelet elfogadását követően készülő kerületi építési szabályzatokkal megalapozottan megvalósuló fejlesztések várhatóan jelentősen hozzájárulnak a város környezeti állapotának javításához, egészségesebb, esztétikusabb kialakításához.
A jogszabály alkalmazásához szükséges személyi, szervezeti, tárgyi és pénzügyi feltételek:
A jogszabály alkalmazásához szükséges személyi és szervezeti háttér a Várostervezési Főosztály Urbanisztikai Osztályán megfelelő szakmai képesítéssel rendelkező munkatársainak közreműködésével rendelkezésre áll. 
[bookmark: _GoBack]A rendelet megalkotását követően annak alkalmazásához szükséges a meglévő térinformatikai alkalmazás módosítása, beillesztve a Főpolgármesteri Hivatal egységes térinformatikai rendszerébe és webes technológián alapuló megjelenítése a belső hivatali intraneten és a Budapest portálon. Ennek érdekében szükséges informatikai fejlesztés megvalósítása és annak költségigénye szerepel a Fővárosi Önkormányzat 2026. évi költségvetésében. 

